รายการเดินหน้าประเทศไทย : มติคณะรัฐมนตรีฉบับประชาชน วันที่ 16 มกราคม 2561
คณะรัฐมนตรีเห็นชอบมาตรการภาษีเพื่อสนับสนุนการมีบุตร เพิ่มค่าลดหย่อนบุตรชอบด้วยกฎหมาย ตั้งแต่คนที่ 2 เป็นต้นไป ซึ่งเกิดตั้งแต่ปี พ.ศ.2561 เป็นต้นไป โดยให้หักลดหย่อนได้เพิ่มอีก 30,000 บาท/คน/ปีภาษี นอกจากนี้ยังให้สามารถนำค่าฝากครรภ์ หรือค่าคลอดบุตร มาหักลดหย่อนภาษีได้ ตามจำนวนที่จ่ายจริง สำหรับการตั้งครรภ์แต่ละครั้ง แต่ไม่เกิน 60,000 บาท เริ่มตั้งแต่ 1 ม.ค.2561 เป็นต้นไป 



คณะรัฐมนตรีเห็นชอบมาตรการภาษีเพื่อส่งเสริมการจัดตั้งศูนย์รับเลี้ยงเด็ก เพื่อเป็นสวัสดิการของลูกจ้าง โดยให้นิติบุคคลสามารถนำค่าใช้จ่ายเพื่อจัดตั้งศูนย์รับเลี้ยงเด็กในสถานประกอบการ มาหักเป็นรายจ่ายได้ตามที่จ่ายจริง และสามารถหักได้เพิ่มขึ้นอีก 1 เท่าตามที่จ่ายจริง แต่ไม่เกิน 1 ล้านบาท
สำหรับที่จ่ายในรอบระยะเวลาบัญชีที่เริ่มวันที่ 1 ม.ค.2561 - 31 ธ.ค.2563 


คณะรัฐมนตรีมติอนุมัติโครงการสนับสนุนนักเรียนทุนรัฐบาล ทางด้านวิทยาศาสตร์และเทคโนโลยี ระยะที่ 4 เพื่อให้บุคลากรทางด้านวิทยาศาสตร์และเทคโนโลยีสำเร็จการศึกษาระดับปริญญาโทและปริญญาเอก เข้ามาทำงานในหน่วยงานทางด้านวิทยาศาสตร์และหน่วยงานอื่นๆ ที่ทำงานเกี่ยวข้อง
 ส่วนสาขาวิชาที่ส่งไปศึกษา รวม 10 สาขา ได้แก่ (1) เทคโนโลยีโลหะและวัสดุ (2) เทคโนโลยีอิเล็กทรอนิกส์และคอมพิวเตอร์ (3) เทคโนโลยีชีวภาพและสิ่งแวดล้อม (4) นิวเคลียร์เทคโนโลยี (5) การบริหารจัดการเทคโนโลยี (6) ทรัพย์สินทางปัญญา (Intellectual Property) และกฎหมายสิทธิบัตร (Patent Law) (7) วิทยาศาสตร์พื้นฐานทุกสาขา (8) Marine Technology (9) นาโนเทคโนโลยี (10) เทคโนโลยีระบบขนส่งทางราง

คณะรัฐมนตรีเห็นชอบมาตรการภาษีเพื่อสนับสนุนการบริจาคให้แก่สถานพยาบาล โดยผู้เสียภาษีเงินได้ บุคคลธรรมดา สามารถหักลดหย่อนภาษีได้ 2 เท่าของจำนวนเงินที่บริจาค แต่ไม่เกินร้อยละ 10 ของเงินได้พึงประเมิน ส่วนห้างหุ้นส่วนนิติบุคคล จะได้รับการลดหย่อนภาษี 2 เท่า แต่ไม่เกินร้อยละ 10 ของกำไรสุทธิ โดยเงื่อนไขต้องเป็นการบริจาคให้กับสถานพยาบาล ที่ดำเนินการโดยกระทรวง ทบวงกรม หน่วยงานของรัฐ ตั้งแต่วันที่ 1 ม.ค.2561 เป็นต้นไป


คณะรัฐมนตรีอนุมัติโครงการศูนย์บูรณาการบริการด้านการแพทย์และสาธารณสุข รพ.จุฬา สภากาชาดไทย และงบประมาณสนับสนุน ซึ่งจะก่อสร้างปี 2562 - 2565 เป็นอาคารผู้ป่วยนอก สูง 13 ชั้น มีชั้นใต้ดินอีก 4 ชั้น ภายใต้กรอบวงเงิน 2,415 ล้านบาท โดยจะขอสนับสนุนจากรัฐบาล 1,932 ล้านบาท และใช้เงินนอกงบฯ สมทบ 483 ล้านบาท คิดเป็นสัดส่วน 80 : 20 โดยตั้งเป้าหมายไว้ว่า จะรับผู้ป่วยนอก เป็น 6,000 คน/วัน ในปี 2566 เพิ่มการรับส่งต่อผู้ป่วยโรคซับซ้อน เป็น 400,000 ราย/ปี ในปี พ.ศ.2565 และจะลดระยะเวลาการให้บริการ จาก 3 ชม. 48 นาที เหลือเป็น 2 ชม. 30 นาที ในปี พ.ศ.2566